Svenn-Erik Mamelund

Svenn-Erik Mamelund (født 1969) er en norsk samfunnsgeograf, demograf og epidemiforsker. Han er forsker I ved Arbeidsforskningsinstituttet (AFI).Mamelunds fremste forskningsinteresser er Spanskesyken 1918-19, befolkningsutvikling og befolkningslære, dødelighet og vaksinasjon, historisk demografi, fagforeninger, arbeidsinkludering, samt arbeid og helse.


== Utdanning og arbeid ==
Mamelund ble cand.polit. i samfunnsgeografi i 1998. I 2004 ble han den første dr.polit. i demografi i Norge. Doktoravhandlingen hadde tittelen Spanish Influenza and Beyond: The Case of Norway.Mamelund har vært gjesteforsker ved Center for Demography and Ecology, University of Wisconsin-Madison i 2001, Centrum for Befolkningsstudier, Umeå universitet i tidsrommet 2006–2009 og Pennsylvania State University i 2008.
Mamelund er ansatt som forsker ved Arbeidsforskningsinstituttet (AFI) ved Oslomet – storbyuniversitetet, hvor han blant annet har studert helsemessige konsekvenser av reorganisering og arbeidsplasskonflikter, og effekter av ulike forsøk i regi av Arbeids- og sosialdepartementet. Etter at koronaviruspandemien rammet globalt i starten av 2020, deltar Mamelund nå i en rekke forskningsprosjekter som undersøker virusets innvirkning på ulike befolkningsgrupper.  
Mamelund har vært leder for Norsk demografisk forening siden april 2017.


== Forskning på influensapandemier og demografi ==
Mamelund har i mange år forsket på epidemiske sykdommers demografi. Han har særlig beskjeftiget seg med influensapandemien spanskesyken 1918-19, og hvordan denne rammet den fattige delen av befolkningen uforholdsmessig hardt. Mamelunds kunnskap og ekspertise ble voldsomt aktualisert etter utbruddet av koronapandemien COVID-19 i starten av 2020, og i den forbindelse ble han kontaktet av såvel norske som utenlandske nyhetsmedier for ekspertuttalelser. I tillegg til hyppige siteringer i både vitenskapelige- og nyhetsartikler, har Mamelunds arbeid blitt trukket frem i en rekke andre artikler der det trekkes linjer mellom spanskesyken og koronapandemien. En tidlig studie av koronautbruddet i Norge, foretatt av Mamelund, Arild Steen og Mari Holm Ingelsrud, avdekket tilsvarende tendenser som i Mamelunds undersøkelser av spanskesyken; nemlig at utbruddet rammet hardest i den delen av befolkningen med lavest inntekts- og utdanningsnivå.


=== Koronavirus (SARS-CoV-2) og demografi ===
Mamelund deltar i flere pågående forskningsprosjekter som har koronaviruset som fokus eller som utgangspunkt. Blant disse er Arbeidslivsbarometerets koronaundersøkelse. Arbeidslivsbarometeret er en årlig undersøkelse Arbeidsforskningsinstituttet foretar på vegne av Yrkesorganisasjonens Sentralforbund, der et utvalg respondenter rapporterer om ulike sider ved dagens arbeidsliv. Et av hovedfunnene fra Arbeidslivsbarometerets koronaundersøkelse var at personer med lav inntekt og lavt utdanningsnivå hadde større vansker med å etterfølge alle smittevernrådene, og dessuten var mer sårbare for å bli rammet av sykdom.Mamelund deltar også i prosjektet Early COVID-19 wave in Norway: Social inequality in morbidity, compliance to non-pharmaceutical interventions and labour marked consequences (CorRisk), som skal ta for seg den første bølgen av pandemien Covid-19 i Norge. Hovedfokuset er å undersøke hvorvidt det er en sammenheng mellom utdanning- og inntektsnivå og grad av selvrapportert sykdom, etterlevelse av smitteverntiltak og konsekvenser for arbeidsmarkedet.


=== Influensa og demografi ===
Mamelund deltar også i forskningsprosjektet PANRISK: Sosioøkonomiske risikogrupper, vaksinasjon og pandemisk influensa. Formålet er å undersøke hvem som får alvorlig influensasykdom, og hvorvidt sosial ulikhet i utdanning og inntekt medfører ulikhet i tall for vaksinasjon, sykelighet og dødelighet.I tillegg deltar Mamelund i prosjektet Disability and Disease during the 1918 Influenza Pandemic: Implications for Preparedness Policies (#DIS2). Studien tar utgangspunkt i historiske data fra spanskesyken, og formålet er å undersøke hvorvidt personer med ulike funksjonshemminger er mer risikotsatt under influensaepidemier. 
Høsten 2020 ble Mamlund valgt ut til å lede et prosjekt ved Senter for grunnforskning i forskningsåret 2022-23. Prosjektet Social Science Meets Biology: Indigenous People and Severe Influenza Outcomes skal ta for seg de fatale konsekvensene influensapandemier har for urbefolkninger rundt om i verden.


== Vitenskapelige publikasjoner ==
Et utvalg av Mamelunds vitenskapelige publikasjoner:
Dimka, Jessica; Mamelund, Svenn-Erik (2020). 1918 Influenza Outcomes among Institutionalized Norwegian Populations: Implications for Disability-Inclusive Pandemic Preparedness. Scandinavian Journal of Disability Research. Vol. 22.Horbach, Serge; Breit, Eric; Halffman, Willem; Mamelund, Svenn-Erik (2020). On the willingness to and consequences of reporting research misconduct: The role of power relations. 30 s. Science and Engineering Ethics.
Økland, Helene P.; Mamelund, Svenn-Erik (2019). Race and 1918 influenza pandemic in the United States: A review of the literature. International Journal of Environmental Research and Public Health. Vol. 16.
Mamelund, Svenn-Erik; Dimka, Jessica (2019). Tuberculosis as a risk factor for 1918 influenza pandemic outcomes. Tropical Medicine and Infectious Disease. Vol. 4.
Mamelund, Svenn-Erik; Shelley-Egan, Clare; Røgeberg, Ole (2019). The association between socioeconomic status and pandemic influenza: Protocol for a systematic review and meta-analysis. Systematic Reviews. Vol. 8:5.
Horbach, Serge; Breit, Eric; Mamelund, Svenn-Erik (2019). Organisational responses to alleged scientific misconduct: Sensemaking, sensegiving and sensehiding. Science and Public Policy. Vol. 46.
Chandra, Siddharth; Christensen, Julia; Mamelund, Svenn-Erik; Nigel, Paneth (2018). Short-term birth sequelae of the 1918-1920 influenza pandemic in the United States: State-level analysis. American Journal of Epidemiology. Vol. 187.
Bernstrøm, Vilde Hoff; Drange, Ida; Mamelund, Svenn-Erik (2018). Employability as an Alternative to Job Security. Personnel Review. Vol. 48.
Enehaug, Heidi; Mamelund, Svenn-Erik (2018). Direkte og indirekte konfliktinvolvering. Heen, Hanne; Salomon, Robert H (Red.). Varme konflikter i arbeidslivet. Organisatoriske perspektiver og håndteringsmetoder. Kapittel 4. s. 64-77. Gyldendal Akademisk.
Mamelund, Svenn-Erik (2018). 1918 pandemic morbidity: the first wave hits the poor, the second wave hits the rich. Influenza and Other Respiratory Viruses. Vol. 12.
Drange, Ida; Bernstrøm, Vilde Hoff; Mamelund, Svenn-Erik (2018). Are you moving up or falling short? An inquiry of skills-based variation in self-perceived employability among Norwegian employees. Work, Employment and Society. Vol. 32.En fullstendig liste over Mamelunds publikasjoner finnes på OsloMets ansattside.


== Referanser ==


== Eksterne lenker ==
Innførsel om spanskesyken i Store norske leksikon, forfattet av Mamelund.
Oversikt over Mamelunds artikler i tidsskriftet Den norske legeforening.
Hør Mamelund snakke om koronaviruset i podkasten Viten og snakkis (januar 2020).
Mamelund snakker om likheten mellom spanskesyken og koronaviruset i podkasten Korona i Norge Arkivert 17. oktober 2020 hos Wayback Machine. (april 2020).